**Vyhlásenie**

**Ministerstva práce, sociálnych vecí a rodiny Slovenskej republiky**

Návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony(ďalej len „návrh zákona“),sa predkladá na rokovanie vlády Slovenskej republiky s týmito rozpormi:

1. **Ministerstvo financií Slovenskej republiky**

* žiada predložený návrh, doložku vybraných vplyvov a analýzu vplyvov dopracovať tak, aby z nich nevyplýval rozpočtovo nekrytý vplyv a negatívne vplyvy boli zabezpečené v rámci schválených, resp. navrhovaných limitov dotknutých subjektov rozpočtu verejnej správy,
* žiada prehodnotiť rozsah fiškálnych nákladov spojených so zabezpečením ústavnej garancie podľa čl. 39 ods. 5 Ústavy SR v znení účinnom od 1. januára 2023 spôsobom odvodovej asignácie, a to v kontexte zabezpečenia jeho súladu s ústavnými princípmi ochrany dlhodobej udržateľnosti hospodárenia (čl. 55a Ústavy SR) a súčasne s čl. 39 ods. 5 Ústavy SR v znení účinnom od 1. januára 2023 tak, aby výkon práva podľa tohto článku nemal negatívny vplyv na primerané hmotné zabezpečenie v starobe a súčasne prehodnotiť navrhovaný spôsob kompenzovania výpadku na zabezpečenie garancie podľa čl. 39 ods. 5 Ústavy SR, ktorý považujeme za neadekvátny a v rozpore s ústavnými princípmi,
* žiada, aby z opatrenia na zavedenie elektronického potvrdzovania dočasnej pracovnej neschopnosti nevyplýval rozpočtovo nekrytý vplyv na rozpočet verejnej správy,
* žiada adekvátne upraviť nastavenie predčasného starobného dôchodku pre kohorty, ktorých dôchodkový vek nie je známy,
* žiada do hranice 40 odpracovaných rokov pre predčasný starobný dôchodok započítavať len obdobia podľa § 15 ods. 1 zákona o sociálnom poistení, ktorý definuje, kto sú povinne dôchodkovo poistené osoby,
* žiada hranicu 40 odpracovaných rokov pre priznanie predčasného starobného dôchodku naviazať na rast strednej dĺžky života v stanovenom pomere a to tak, aby sa minimálne 50 % rastu strednej dĺžky života premietlo aj do zvýšenia minimálneho počtu odpracovaných rokov potrebných na vznik predčasného starobného dôchodku,
* žiada ponechanie súčasného krátenia predčasného starobného dôchodku aj pri splnení podmienky odpracovania 40 rokov,
* žiada zvýšiť podmienku minimálnej sumy predčasného starobného dôchodku zo súčasného 1,2 násobku sumy životného minima na 1,2 násobok sumy minimálneho dôchodku pri danom počte odpracovaných rokov, ktoré poistenec ku dňu odchodu do predčasného starobného dôchodku získal.
* žiada prehodnocovať aktuárne neutrálne percento krátenia predčasného starobného dôchodku v čase vo vopred ustanovených intervaloch, napr. každých päť rokov,
* žiada nezavádzať inštitút rodičovského dôchodku do právneho poriadku SR,
* žiada odstrániť korekciu mechanizmu medziročnej úpravy aktuálnej ADH s vplyvom na zníženie miery náhrady príjmu dôchodkom,
* žiada vypustiť z návrhu zákona zrušenie maximálneho mesačného vymeriavacieho základu na platenie poistného a zároveň ponechať plánované zavedenie ročného zúčtovania sociálneho poistenia,
* žiada zahrnúť do kvantifikácie výpadku príjmov v prípade predčasného odchodu do dôchodku po odpracovaní 40 rokov aj poistné platené zamestnávateľom,
* žiada zavedenie konvergencie dôchodkového veku mužov a žien k všeobecnému dôchodkovému veku a

1. **Ministerstvo hospodárstva Slovenskej republiky**

* žiada nezavádzať návrh financovania neodôvodneného zvýšenia dávok prostredníctvom zvýšenia odvodov,
* žiada nezavádzať rodičovský dôchodok a
* žiada ponechať maximálny vymeriavací základu na platenie poistného.

1. **Ministerstvo investícií, regionálneho rozvoja a informatizácie Slovenskej republiky**

* žiada ponechať maximálny vymeriavací základu na platenie poistného a
* žiada prepracovať doložku vybraných vplyvov vzhľadom na zvýšenie výdavkov verejnej správy v dôsledku zavedenia rodičovského dôchodku.

1. **Ministerstvo školstva, vedy, výskumu a športu Slovenskej republiky**

* žiada predĺžiť obdobie neplatenia sociálnych odvodov osobám v právnom vzťahu na základe zmluvy o profesionálnom vykonávaní športu do 31. decembra 2024.

1. **Ministerstvo vnútra Slovenskej republiky**

* žiada navýšiť rozpočet kapitoly Ministerstva vnútra Slovenskej republiky na rok 2021 o vyčíslenú sumu 500 000 eur vzhľadom na potrebu úpravy informačného systému súvisiaci so zavedením elektronickej dočasnej pracovnej neschopnosti a rodičovského dôchodku.

1. **Úrad vlády Slovenskej republiky**

* žiada komplexne prehodnotiť predložený návrh zákona za účelom zabezpečenia jeho súladu s ústavnými princípmi ochrany dlhodobej udržateľnosti hospodárenia a v súlade s cieľmi a navrhovanými opatreniami Komponentu 18 Plánu obnovy a odolnosti SR „Zdravé, udržateľné a konkurencieschopné verejné financie.“.

1. **Kancelária Rady pre rozpočtovú zodpovednosť**

* navrhuje, aby boli v dôvodovej správe podrobne vysvetlené dôvody návrhu na trvalé znižovanie výšky novopriznaných dôchodkov (tzv. miery náhrady) bez akéhokoľvek spodného ohraničenia, alebo boli v zákone ustanovené spodné ohraničenie (cieľovanú úroveň),
* odporúča upraviť jednotné krátenie sumy pre oba druhy predčasných dôchodkov na úrovni 0,5%,
* upozorňuje na fakt, že zachovanie diferencovaného dôchodkového veku podľa počtu vychovaných detí je v rozpore so zámerom novely Ústavy SR,
* navrhuje, aby naviazanie dôchodkového veku na strednú dĺžku života, znižovanie výšky novopriznaných dôchodkov, zrušenie maximálnych vymeriavacích základov bolo prijaté s väčším politickým konsenzom vo forme ústavného zákona
* odporúča zvýšenie minimálnej sumy predčasného starobného dôchodku potrebnej na priznanie predčasného starobného dôchodku po 40 odpracovaných rokoch na výšku 1,57 násobku sumy životného minima,
* považuje automatický vznik nároku na rodičovský dôchodok bez aktívneho prejavu vôle oprávnenej osoby za ústavne problematický,
* odporúča, aby podmienka dosiahnutia minimálneho počtu odpracovaných rokov (40 rokov) potrebná pre získanie nároku na predčasný starobný dôchodok bola automaticky každoročne upravovaná o rovnaký počet mesiacov ako dôchodkový vek a
* navrhuje, aby sa prehodnotilo nastavenie veľkosti rodičovského dôchodku v kontexte výšky už dnes vyplácaného trinásteho dôchodku, prípadne sa zvážilo úplné zrušenie trinásteho dôchodku.

1. **Národná banka Slovenska**

* navrhuje preparametrizovať výšku rodičovského dôchodku, tak aby sa minimalizovali negatívne fiškálne vplyvy a nepreskúmané vplyvy na rodinnú a sociálnu politiku,
* žiada upraviť nárok na rodičovský dôchodok a nárok na výplatu rodičovského dôchodku tak, aby vznikol vždy len na základe (kladného) vyhlásenia dieťaťa,
* navrhuje zaviesť zmenu hranice odpracovaných rokov, ako podmienky pre nárok na predčasný dôchodok, v priamej úmere so zmenou strednej dĺžky života,
* navrhuje, aby sa minimálna výška novopriznaného predčasného dôchodku, ktorá je aktuálne nastavená plošne ako 1,2 násobok životného minima pre 1 plnoletú fyzickú osobu, odvíjala od počtu rokov, ktoré poistencovi zostávajú do dosiahnutia dôchodkového veku,
* navrhuje ponechať maximálny vymeriavací základu na platenie poistného,
* navrhuje, aby uplatňovanie vzorca na výpočet aktuálnej dôchodkovej hodnoty bolo dočasné a obsahovalo aj podmienku, za akej sa korekcia mechanizmu medziročnej úpravy aktuálnej dôchodkovej hodnoty skončí a
* navrhuje ponechať ročné zúčtovanie v sociálnom poistení.

1. **Asociácia priemyselných zväzov a dopravy**

* žiada, aby bola ponechaný 2-násobok maximálneho všeobecného vymeriavacieho základu na určenie sumy náhrady príjmu pri dočasnej pracovnej neschopnosti,
* žiada z návrhu vypustiť inštitút rodičovského dôchodku a s ním súvisiace ustanovenia,
* nesúhlasia s návrhom zákona v časti novelizujúcej starobný dôchodkový systém, ktorý znamená zvyšovanie odvodov a
* zásadne nesúhlasia so zrušením maximálneho mesačného vymeriavacieho základu na platenie poistného zamestnancom a zamestnávateľom.

1. **Asociácia zamestnávateľských zväzov a združení Slovenskej republiky**

* požaduje zváženie zaťaženia finančného systému, ak sa zavedie rodičovský dôchodok v predloženom znení, ako aj jeho spravodlivosť a nediskrimináciu voči deťom, ktoré nemôžu prispievať svojim rodičom.

1. **Inštitút zamestnanosti**

* žiada zníženie určovania rodičovského dôchodku z 2,5 % na 0,5 % jednej dvanástiny úhrnu vymeriavacieho základu dieťaťa.

1. **Klub 500**

* žiada ponechanie maximálneho vymeriavacieho základu na platenie poistného zamestnancom a zamestnávateľom.

1. **Konfederácia odborových zväzov Slovenskej republiky**

* žiada neredukovať predčasný starobný dôchodok priznaný po 40 dopracovaných rokoch a zníženie redukcie z 0,5% na 0,3% pre predčasný starobný dôchodok,
* nesúhlasí s predlžovaním dôchodkového veku na základe zvyšovania stredného veku dožitia a žiada vrátenie ustanovenia hornej hranice zvyšovania dôchodkového veku do Ústavy SR alebo do zákona,
* žiada zachovanie súčasného určenia aktuálnej dôchodkovej hodnoty,
* žiada vypustiť úpravu rodičovského dôchodku z návrhu zákona a
* negatívne hodnotí zrušenie ročného zúčtovania v sociálnom poistení.

1. **Konferencia vyšších rehoľných predstavených na Slovensku**

* navrhuje rozšíriť okruh poistencov štátu o rehoľné osoby, ktoré vykonávajú svoju činnosť bez pravidelného príjmu (bez pracovného alebo obdobného pomeru).

1. **Národná rada občanov so zdravotným postihnutím v Slovenskej republike**

* žiada valorizovať dôchodkové dávky v závislosti od priemerného medziročného rastu spotrebiteľských cien za domácnosti dôchodcov a od medziročného rastu priemernej mzdy v hospodárstve Slovenskej republiky,
* žiada, aby sa priznanie minimálneho dôchodku vzťahovali i na poberateľov invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70 % i pred dosiahnutím ich dôchodkového veku,
* žiada nezavádzať rodičovský dôchodok a
* v prípade zavedenia rodičovského dôchodku žiada odstrániť diskrimináciu u tých osôb, ktorí nemohli mať deti z dôvodu svojho zdravotného stavu, ktorých deti nemôžu pracovať z dôvodu svojho zdravotného postihnutia a ktorých deti sú už poberatelia dôchodku, tak že sa im vypočíta rodičovský dôchodok z vymeriavacieho základu vo výške priemernej mzdy v hospodárstve SR za príslušné obdobie a započítaním priemerného počtu detí v rodinách, ktoré majú deti.

1. **Republiková únia zamestnávateľov, Slovenská banková asociácia a Slovenská poľnohospodárska a potravinárska komora**

* žiada ponechať maximálny vymeriavací základu na platenie poistného.

1. **Slovenská komora zubných lekárov**

* zásadne nesúhlasí so zavedením povinnosti posudzovať a rozhodovať o dočasnej pracovnej neschopnosti pre zubných lekárov.